CELEX: 32016D1861
Language: lv
Date: 2016-10-14 00:00:00
Title: Komisijas Īstenošanas lēmums (ES) 2016/1861 (2016. gada 14. oktobris), ar ko groza Īstenošanas lēmumu 2012/830/ES par papildu finansiālo ieguldījumu dalībvalstu izstrādātajās zvejas kontroles, inspekcijas un pārraudzības programmās 2012. gadam (izziņots ar dokumenta numuru C(2016) 6477)

20.10.2016   
            
            
               LV
            
            
               Eiropas Savienības Oficiālais Vēstnesis
            
            
               L 284/33
            
         KOMISIJAS ĪSTENOŠANAS LĒMUMS (ES) 2016/1861
   (2016. gada 14. oktobris),
   ar ko groza Īstenošanas lēmumu 2012/830/ES par papildu finansiālo ieguldījumu dalībvalstu izstrādātajās zvejas kontroles, inspekcijas un pārraudzības programmās 2012. gadam
   
      
         (izziņots ar dokumenta numuru C(2016) 6477)
      
   
   (Autentisks ir tikai teksts angļu, bulgāru, dāņu, franču, grieķu, itāļu, latviešu, lietuviešu, maltiešu, nīderlandiešu, poļu, portugāļu, somu, spāņu, vācu un zviedru valodā)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 15. maija Regulu (ES) Nr. 508/2014 par Eiropas Jūrlietu un zivsaimniecības fondu un ar ko atceļ Padomes Regulas (EK) Nr. 2328/2003, (EK) Nr. 861/2006, (EK) Nr. 1198/2006 un (EK) Nr. 791/2007 un Eiropas Parlamenta un Padomes Regulu (ES) Nr. 1255/2011 (1), un jo īpaši tās 129. panta 2. punktu,
   ņemot vērā Padomes 2006. gada 22. maija Regulu (EK) Nr. 861/2006, ar ko nosaka Kopienas finanšu pasākumus kopējās zivsaimniecības politikas īstenošanai un jūras tiesību jomā (2), un jo īpaši tās 21. pantu,
   tā kā:
   
               (1)
            
            
               Saskaņā ar Regulas (EK) Nr. 861/2006 20. pantu dalībvalstis ir iesniegušas Komisijai savas zvejniecības kontroles programmas 2012. gadam un pieteikumus Savienības finansiālajam ieguldījumam par izdevumiem, kas saistīti ar šajās programmās ietverto projektu īstenošanu.
            
         
               (2)
            
            
               Komisija Īstenošanas lēmumā 2012/830/ES (3) noteica Savienības finansiālā ieguldījuma maksimālo summu par projektu un likmi atbilstīgi Regulas (EK) Nr. 861/2006 15. pantā noteiktajiem limitiem un paredzēja nosacījumus, ar kādiem var piešķirt šādu ieguldījumu.
            
         
               (3)
            
            
               Īstenošanas lēmuma 2012/830/ES 2. pantā noteikts, ka visi maksājumi, attiecībā uz kuriem pieprasa atlīdzinājumu, attiecīgajai dalībvalstij jāveic līdz 2016. gada 30. jūnijam un ka maksājumi, kas veikti pēc minētā termiņa, nav atlīdzināmi.
            
         
               (4)
            
            
               Vairākas dalībvalstis 2016. gada pirmajā pusē informēja Komisiju, ka sakarā ar finanšu krīzi, kā arī tehniskām grūtībām tām ir bijušas grūtības ievērot minēto termiņu.
            
         
               (5)
            
            
               Lai nodrošinātu dalībvalstu spēju īstenot šos projektus un panāktu, ka dalībvalstis no tiem neatsakās pēc tam, kad Komisija 2016. gada otrajā pusē pārtrauks atlīdzināšanu, Īstenošanas lēmuma 2012/830/ES 2. pantā noteiktais termiņš būtu jāpagarina līdz 2017. gada 31. martam ar atpakaļejošu spēku no 2016. gada 1. jūlija.
            
         
               (6)
            
            
               Tādēļ Īstenošanas lēmums 2012/830/ES būtu attiecīgi jāgroza.
            
         
               (7)
            
            
               Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
            
         IR PIEŅĒMUSI ŠO LĒMUMU.
   1. pants
   Īstenošanas lēmuma 2012/830/ES 2. panta pirmo teikumu aizstāj ar šādu:
   
      “Visus maksājumus, attiecībā uz kuriem ir pieprasīts atlīdzinājums, attiecīgā dalībvalsts veic līdz 2017. gada 31. martam.”
   
   2. pants
   Šo lēmumu piemēro no 2016. gada 1. jūlija.
   3. pants
   Šis lēmums ir adresēts Beļģijas Karalistei, Bulgārijas Republikai, Dānijas Karalistei, Vācijas Federatīvajai Republikai, Īrijai, Grieķijas Republikai, Spānijas Karalistei, Francijas Republikai, Itālijas Republikai, Latvijas Republikai, Lietuvas Republikai, Maltas Republikai, Nīderlandes Karalistei, Austrijas Republikai, Polijas Republikai, Portugāles Republikai, Somijas Republikai, Zviedrijas Karalistei un Lielbritānijas un Ziemeļīrijas Apvienotajai Karalistei.
   
      Briselē, 2016. gada 14. oktobrī
      
         
            Komisijas vārdā –
         
         
            Komisijas loceklis
         
         Karmenu VELLA
      
   
   
      (1)  OV L 149, 20.5.2014., 1. lpp.
   
   
      (2)  OV L 160, 14.6.2006., 1. lpp.
   
   
      (3)  Komisijas 2012. gada 7. decembra Īstenošanas lēmums 2012/830/ES par papildu finansiālo ieguldījumu dalībvalstu izstrādātajās zvejas kontroles, inspekcijas un pārraudzības programmās 2012. gadam (OV L 356, 22.12.2012., 78. lpp.).